VENDIM
Nr. 25, datë 10.2.2020

MBI KËRKESËN E SHOQËRISË “SA’GA MAT” SHPK, PËR LËNIEN PENG TË ASETEVE TË LUAJTSHME TË ARDHSHME APO TË TASHME DHE VENDOSJEN E HIPOTEKËS MBI ASETET E PALUAJTSHME QË DO T’U PËRKASIN HEC-eve “GERMAN 1” DHE “GERMAN 2”, NË FAVOR TË BANKËS “INTESA SANPAOLO BANK ALBANIA” SHA, PËR EFEKT TË DHËNIES SË KREDISË PËR FINANCIMIN E NDËRTIMIT TË VEPRAVE HIDROENERGJETIKE “GERMAN 1” DHE “GERMAN 2”

Në mbështetje të nenit 16, të nenit 20, germa “b”, të nenit 44, pika “1”, të ligjit nr. 43/2015, “Për sektorin e energjisë elektrike”; pikat 1.3 dhe 1.6 të “Licencës për prodhimin e energjisë elektrike”, të miratuar me vendimin e Bordit të ERE-s nr. 99, datë 17.6.2016, si dhe në zbatim të nenit 6, të nenit 7 dhe të nenit 8, të “Rregullores për procedurat e transferimit të aseteve nga të licencuarit”, të miratuar me vendimin e Bordit të ERE-s nr. 119, datë 21.7.2016, Bordi i Entit Rregullator të Energjisë (ERE), në mbledhjen e tij të datës 10.2.2020, mbasi shqyrtoi relacionin nr. 28/3 prot., datë 3.2.2020, të përgatitur nga Drejtoria e Licencimit, Autorizimeve dhe Mbikëqyrjes, në lidhje me kërkesën e shoqërisë “SA’GA MAT” sh.p.k., për lënien barrë të aseteve në favor të bankës “Intesa Sanpaolo Bank Albania” sh.a., për efekt të dhënies së kredisë për financimin e ndërtimit të veprave hidroenergjetike “German 1” dhe “German 2”, 
konstatoi se: 
- Me shkresat e protokolluara në ERE me nr. 623, datë 3.10.2019, 623/1 prot., datë 7.10.2019 dhe 623/2 prot, datë 22.10.2019, shoqëria “SA’GA MAT” sh.p.k. ka paraqitur kërkesën për lënien peng të aseteve të luajtshme të ardhshme apo të tashme dhe vendosjen e hipotekës mbi asetet e paluajtshme që do t’u përkasin HEC-eve “German 1” dhe “German 2”, në favor të bankës “Intesa Sanpaolo Bank Albania” sh.a., për efekt të dhënies së kredisë për financimin e ndërtimit të veprave hidroenergjetike “German 1” dhe “German 2”.
- Pas shqyrtimit të kërkesave të sipërcituara, Bordi i ERE-s, me vendimin nr. 170, datë 7.11.2019, ka vendosur:
1. Të mos fillojë procedurën për shqyrtimin e kërkesës së shoqërisë “SA’GA MAT” sh.p.k., për lënien peng të aseteve të luajtshme të ardhshme apo të tashme dhe vendosjen e hipotekës mbi asetet e paluajtshme që do t’i përkasin HEC-it “German 1”, në favor të bankës “Intesa Sanpaolo Bank Albania” sh.a., për efekt të dhënies së kredisë për financimin e ndërtimit të veprës hidroenergjetike “German 1”.
2. Të fillojë procedurën për shqyrtimin e kërkesës së shoqërisë “SA’GA MAT” sh.p.k., për lënien peng të aseteve të luajtshme të ardhshme apo të tashme dhe vendosjen e hipotekës mbi asetet e paluajtshme që do t’i përkasin HEC-it “German 2”, në favor të bankës “Intesa Sanpaolo Bank Albania” sh.a., për efekt të dhënies së kredisë për financimin e ndërtimit të veprës hidroenergjetike “German 2”.
- Në vijim të kësaj vendimmarrjeje, shoqëria SA’GA MAT sh.p.k., me shkresën nr. 01/4 prot., datë 21.11.2019, ka kërkuar rishikimin e vendimit nr. 170, datë 7.11.2019.
- Pas shqyrtimit të kësaj kërkese, ERE, me vendimin nr. 238, datë 23.12.2019, vendosi:
1. Pranimin e kërkesës së shoqërisë SA’GA MAT sh.p.k. për rishikimin e vendimit të bordit të ERE-s nr. 170, datë 7.11.2019, “Mbi shqyrtimin e kërkesës së shoqërisë “SA’GA MAT” sh.p.k., për lënien peng të aseteve të luajtshme të ardhshme apo të tashme dhe vendosjen e hipotekës mbi asetet e paluajtshme, që do t’u përkasin HEC-eve “German 1” dhe “German 2”, në favor të bankës “Intesa Sanpaolo Bank Albania” sh.a., për efekt të dhënies së kredisë për financimin e ndërtimit të veprave hidroenergjetike “German 1” dhe “German 2”.
2. Ndryshimin e pikës 1 të vendimit të bordit të ERE-s nr. 170/2019, si më poshtë: a) fillimin e procedurës për shqyrtimin e kërkesës së shoqërisë “SA’GA MAT” sh.p.k., për lënien peng të aseteve të luajtshme të ardhshme apo të tashme dhe vendosjen e hipotekës mbi asetet e paluajtshme që do t’i përkasin HEC-it “German 1”, në favor të bankës “Intesa Sanpaolo Bank Albania” sh.a., për efekt të dhënies së kredisë për financimin e ndërtimit të veprës hidroenergjetike “German 1”, me kusht që të depozitojë në ERE qëndrimin e MIE-s mbi zëvendësimin e palës financuese, përpara përfundimit të afatit të shqyrtimit të kësaj kërkese në ERE.
- Në vijim të sa më sipër, ERE, me shkresën nr. 47 prot., datë 14.1.2020, ka njoftuar shoqërinë për vendimin nr. 238, datë 23.12.2019.
- ERE, me shkresën nr. 56 prot., datë 14.1.2020, i është drejtuar MIE-s dhe për dijeni shoqërisë SA’GA MAT sh.p.k., duke i kërkuar qëndrimin e saj në lidhje me miratimin ose jo të njohjes së “Intesa Sanpaolo Bank Albania” sh.a., si palë financuese, në mënyrë që ERE të vijojë me vendimmarrje finale për këtë aplikim.
- Shoqëria ka depozituar në ERE korrespondencën e MIE-s, e cila me shkresën nr. 7547/14, në datën 9.1.2020, drejtuar “Intesa Sanpaolo Bank” sh.a., ndër të tjera ka evidentuar se: “Në këto kushte, konstatojmë se kontrata koncesionare i ka dhënë të drejtën koncesionarit apo shoqërisë koncesionare, për të vendosur hipotekë, peng apo ndonjë barrë siguruese mbi asetet që do të krijohen, si dhe të lidhë marrëveshje financimi me palë financuese. Kontrata e koncesionit e kushtëzon dhënien e kësaj të drejte, nëse hipoteka, pengu apo barra tjetër, si dhe marrëveshja përkatëse e financimit i shërbejnë përmbushjes së detyrimeve të koncesionarit/shoqërisë koncesionare në bazë të kontratës koncesionare.
Aplikimi plotëson tërësisht kërkesat e parashikuara nga ERE në “Rregulloren për procedurat e transferimit të aseteve nga të licencuarit”, si më poshtë:
- Neni 7, pika 1, germat:
a) një ekstrakt historik të shoqërisë tregtare të të licencuarit, të lëshuar jo më vonë se 3 muaj nga data e aplikimit: plotësuar në mënyrë korrekte;
b) veprimtarinë e licencuar: plotësuar në mënyrë korrekte;
c) gjendjen financiare të kompanisë në kohën që paraqet kërkesën dhe efektin e pritshëm pas miratimit të transferimit të aseteve: plotësuar në mënyrë korrekte;
d) një përshkrim të kandidatit të propozuar për transferim aseti, që përfshin informacion të përgjithshëm mbi veprimtarinë e shoqërisë që përfshihet në transaksion, të tre vjetëve të fundit dhe të vitit të fundit, kur shoqëria ka më pak se 3 vjet që është krijuar, gjendjen financiare: plotësuar në mënyrë korrekte;
e) arsyet e kërkesës për kryerjen e transferimit: plotësuar në mënyrë korrekte;
f) efektet e pritshme të transferimit në aktivitetin e të licencuarit: plotësuar në mënyrë korrekte;
g) efekti në furnizimin e rregullt e të qëndrueshëm të klientëve të të licencuarit dhe në tarifat e aktivitetit të licencuar: plotësuar në mënyrë korrekte;
h) marrëveshje paraprake e nënshkruar midis palëve në një nga format e parashikuara nga ligji, për transferimin e aseteve. Marrëveshja duhet të përmbajë një listë të detajuar të aseteve që kërkohen të transferohen: plotësuar në mënyrë korrekte;
i) deklaratë me shkrim e personit tek i cili është propozuar të bëhet transferimi, ku të shprehë gatishmërinë e tij për të garantuar vetë apo me palë të tjera veprimtarinë e licencuar pas kryerjes së transferimit: plotësuar në mënyrë korrekte;
[bookmark: _GoBack] j) nëse ka pasur listën e transferimeve të kryera më herët nga i njëjti subjekt: plotësuar në mënyrë korrekte.
- Neni 7 pika 3 (Subjektet koncesionare të licencuara, të cilat aplikojnë për miratimin e transferimit të aseteve në ERE, duhet të shprehin në formë të shkruar në marrëveshjen e transferimit të aseteve detyrimet me të cilat ngarkohen, për shkak të marrëveshjes së koncesionit e pjesët që transferojnë te përfituesi. Kjo përfshin edhe informimin e organit shtetëror të autorizuar (MEI), në lidhje me qëllimin e transferimit të aseteve.) Aplikuesi ka përcjellë në ERE shkresën nr. 3 prot., datë 22.8.2019, drejtuar MIE-s, me anë të së cilës i kërkon kësaj të fundit njohjen e “Intesa San Paolo Bank” si palë financuese.
Për gjithë sa më sipër cituar, bordi i ERE-s

VENDOSI:

1. Miratimin e kërkesës së shoqërisë “SA’GA MAT” sh.p.k., për lënien peng të aseteve të luajtshme të ardhshme apo të tashme dhe vendosjen e hipotekës mbi asetet e paluajtshme që do t’u përkasin HEC-eve “German 1” dhe “German 2”, në favor të bankës “Intesa Sanpaolo Bank Albania” sh.a., për efekt të dhënies së kredisë për financimin e ndërtimit të veprave hidroenergjetike “German 1” dhe “German 2”.
2. Drejtoria e Licencimit, Autorizimeve dhe Mbikëqyrjes, të njoftojë aplikuesin për vendimin e Bordit të ERE-s.
Ky vendim hyn në fuqi menjëherë.
Për këtë vendim mund të kërkohet në ERE rishikim, brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

